শুক্রবার আয়ারল্যান্ডের মেয়েদের বিপক্ষে প্রথমে ব্যাট করতে নেমে ৫০ ওভারে ৪ উইকেট হারিয়ে ৪৯০ রান তোলে নিউজিল্যান্ডের মেয়েরা। সেটা সম্ভব হয়েছে অধিনায়ক সুজি বাতেস ও ম্যাডি গ্রিনের সেঞ্চুরিতে। সুজি মাত্র ৯৪ বল খেলে ২৪টি চার ও ২ ছক্কায় ১৫১ রান করেন। এটা ছিল তার ওয়ানডে ক্যারিয়ারের দশম সেঞ্চুরি। এর মধ্য দিয়ে তিনি মেয়েদের আন্তর্জাতিক ক্রিকেটে দ্বিতীয় সর্বোচ্চ সেঞ্চুরিয়ান হলেন। আর গ্রিন ৭৭ বল খেলে ১৫টি চার ও ১ ছক্কায় করেন ১২১ রান। এ ছাড়া ৪৫ বল খেলে ৯ চার ও ৩ ছক্কায় অপরাজিত ৮১ রান করেন আমেলিয়া কের। ৬১টি রান আসে ওয়াটকিনের ব্যাট থেকে।